Nadat ek dit gesien het, het ek besef dat dit ’n wonderlike diens is, maar in Suid-Afrika sal dit onbekostigbaar wees.
Die gemiddelde fliek wat jy kan aflaai, is 1,5 gigabyte en in Suid-Afrika sal dit jou ongeveer R100 of meer kos vir daardie 1,5 gigabyte. Tel die R30 by wat jy vir die fliek se huur betaal en dit werk jou sowat R130 per fliek uit. Dit vir ’n fliek wat jy slegs vir 24 uur kan kyk. Jy kan dus nie vandag kyk en môre weer nie, jy moet dit vandag klaar kyk en dan verval dit.
Ek kon nie glo dat die klomp Amerikaners so opgewonde is oor hierdie diens as dit so duur is nie. Dit is toe wat ek gaan ondersoek instel.
Ek het na 25 van die eerste ADSL-verskaffers in Amerika wat ek kon opspoor gekyk en kon nêrens ’n beperking op die hoeveelheid data wat jy kan aflaai op enige van die bladsye kry nie.
Dit is dus vir Amerikaners maklik om ’n fliek teen R30 te huur, daar is nie werklik enige ekstra koste vir die aflaai van die fliek nie. Dit is net jou basiese internetkoste (wat jy reeds betaal het) en dan die huurkoste vir die fliek.
Ek het werklik geglo dat ons teen hierdie tyd in Suid-Afrika ons by die res van die wêreld sou aansluit en meer aanvaarbare pryse vir internettoegang sou betaal.